
I 


Taong 2014 nang mailathala ang aklat na Ancient Beliefs and Customs of the Tagalogs na 
isinulat ni Jean-Paul G. Potet. Mula pa lamang sa pamagat ay maaaring nang magkaroon 
ng ideya ang mga mambabasa patungkol sa nilalaman nito. Sa pamamagitan ng 
pagsusuri sa mga salitang matatagpuan sa iba't ibang talahulugan (dictionary) na sinulat 
ng mga Espanol, pangunahing layunin ni Potet na makapagbigay ng isang paglalarawan 
sa pananaw ng mga Tagalog tungkol sa kanilang daigdig, kasama na ang kanilang mga 
gawi, paniniwala, at pagpapakahulugan sa mga pangyayaring namamalas sa kapaligiran. 
Kasama rin sa kanyang mga layunin ang maipakita kung paano ginamit muli ng 
simbahang Katoliko sa Pilipinas ang ilan sa mga elemento ng mga paniniwala ng mga 
Tagalog. Ayon sa may-akda, nagpasya siyang limitahan ang kanyang pag-aaral sa mga 
Tagalog sapagkat wala siyang sapat na dokumento sa iba pang “nasyon” (nation) sa 
Pilipinas. Tulad ng nabanggit ni Noel V. Teodoro sa isang naunang rebyu sa akda ni Potet 
na Numbers 6 Units in Old Tagalog na inilimbag naman noong 2012, marahil ay mainam 
na linawin ng may-akda kung ano ang kanyang tinutukoy na iba pang “nasyon.” Ito nga 
ba ay ang iba pang pangat etniko o etnolingguwistiko bukod sa Tagalog? (Teodoro 2013, 


141). 

H 


Nahahati ang aklat sa dalawang bahagi. Ang una ay ang pagtalakay ni Potet patungkol sa 
mga paniniwala at gawi ng mga Tagalog samantalang ang pangalawa, na kumonsumo sa 
higit na mas maraming bilang ng mga pahina kumpara sa nauna, ay listahan ng mga salita 
na ginamit ng may-akda sa kanyang pag-aaral. 


Sa unang kabanata na pinamagatang Genesis, layunin ni Potet na maipaalam kung paano 
ipinaliliwanag ng mga Tagalog ang paraan ng pagkakabuo ng sanlibutan at ng 
sangkatauhan. Mababasa sa bahaging ito na noong una, tanging tubig (karagatan) at 
hangin (kalangitan) lamang ang mayroon. Nagbago ito matapos lumitaw ang isang láwin 
at nagsimulang kahigin ang karagatan. Bilang tugon, ang karagatan ay nagpadala ng 
malalaking alon pataas na siya namang sinagot ng kalangitan sa pamamagitan ng 
pagpapaulan ng lupa. Gayumpaman, ang salaysay na ito, ayon kay Potet, ay nagmula sa 
mga Bisaya. Dahil walang matagpuang batis patungkol sa mga Tagalog, kanya na lamang 
ipinapalagay na marahil ay pareho ng paniniwala ang mga Tagalog at mga Bisaya 
pagdating sa pagkakabuo ng mundo. Maging ang ibinabahaging mga salaysay ni Potet 
patungkol naman sa mga unang tao sa mundo, ay mula rin sa mga Bisaya. 


Mababasa naman sa mga sumunod na pahina ang pagtalakay patungkol sa paniniwala ng 
mga Tagalog sa mga anito na isinasalin ni Potet bilang mga ispiritu (spirit). Ayon sa 
kanyang pagsusuri, ang mga anito ay maaaring hatiin sa tatlong pangkat. Una na sa mga 
ito ay mga anito na ipinadala ng tagalikha ng sanlibutan na si Bathálà patungo sa daigdig 
upang mangasiwa sa iba't ibang aspekto ng buhay ng tao at pati na sa mga kaganapan sa 
kapaligiran tulad ng mga sakuna. Kanya itong tinawag na mga delegado (delegate). Ilan 
sa mga halimbawa ay sina Amáñg-Sináyà, aníto ng mga mangingisda; Lakapáti, aníto ng 
mga kabukiran; at Lakambákod, anito ng mga bakod (fence). Naririyan din ang 
pangalawang pangkat ng mga anito na pinaniniwalaang namamahay sa kapaligiran na 
tinawag naman ni Potet na mga residenteng ispiritu (resident spirit). Kadalasang 
tinatawag na núnò o nono ang mga ito ng mga Tagalog. Bagama’t walang mga tiyak na 
pangalan, ang pangalawang uri ng mga anito na ito ay lubos na ginagalang. Masasalamin 
ito diumano sa pagsambit ng mga Tagalog ng “Tao pô” at Tabi pô” bago dumaan sa mga 
lugar na pinaniniwalaang may naninirahang mga núnò. Ang pangatlong pangkat ay 
binubuo naman ng mga káluluwá (soul) ng mga namatay na kamag-anak na siyang 
pinaniniwalaang naging mga anito. 


May ilan ding hayop na binibigyan ng partikular na pagpapahalaga ng mga Tagalog. 
Isang halimbawa ay ang buwáya (crocodile) na bagama’t kinatatakutan ay tinatawag ding 
núnò. Naririyan din ang mga tigmamanók (fairy-bluebird) at ang kanilang huni o tiririt 
na maaaring magsilbing pangitain (omen). Bukod dito, ang butikî (gecko), uwák (crow), 
at ahas ay pinaniniwalaan ding may parehong gamit. Ang pagdapo ng kuwágo (owl) sa 

isang bahay ay may tiyak na ipinapahiwatig--kamatayan. Naitala rin ng mga Español ang 
salitang palangita na tumutukoy sa isang taong siyang nagmamasid sa kapaligiran para sa 
mga pangitaing ito. 


Nakatataas sa lahat ng mga anito na nabanggit ay si Bathala. Kapansin-pansin ang 
paggamit ng may-akda sa salitang “Bathalism” upang tukuyin ang paniniwala ng mga 
Tagalog sa mga anito at kay Bathala. Kanyang nilinaw na iba pa ito sa konsepto ng 
“Bathalismo” ni Pedro Paterno sa kanyang akdang El Cristianismo en la Antigua 
Civilizacion Tagdlog na nagsasaad na ang “Bathalismo” ay isang relihiyon na may mga 
paniniwala na kahawig o katulad sa mga Kristyano. Ayon kay Potet, ang “Bathalism” ay 
isang relihiyong mayroong nagiisang diyos (monotheistic) at ito ay si Bathala bagama't 
kinakikitaan din ito ng mga “polytheistic trait” katulad sa pagkakaroon ng mga avatar ng 
Buddhismo at ng mga santo sa Kristyanismo. Bagama't tunay na pinadadali ng paggamit 
sa salitang Bathalism ang pagtukoy sa sinaunang paniniwala ng mga Tagalog, ang 
katagang ito ay maaaring hindi maging katanggap-tanggap sapagkat hindi naman ito 
nagmula mismo sa mga Tagalog. Mapapansin na, una, wala ito sa mga talahulugang 
sinuri ni Potet at, pangalawa, wala ring naganap na pag-aangkin sa naturang salita. 


Sa mga sumunod na bahagi ng aklat, ipinagpatuloy ni Potet ang pagtalakay tungkol sa 
“Bathalism.” Mahihinuha ang ilang katangian nito mula sa mga detalye at impormasyon 
na ibinabahagi ng may-akda. Una, batay pa rin sa pagsusuri sa mga salitang matatagpuan 
sa mga talahulugan ng mga Español, ipinapalagay ni Potet na ang “Bathalism” ay 
nahaluan ng mga katangian at impluwensya mula sa mga relihiyong nanggaling sa labas 
at nakarating na lamang sa Pilipinas tulad ng Hinduismo, Buddhismo, at Islam. Ilan sa 
mga halimbawa na kanyang binabanggit upang pagtibayin ang argumentong ito ay ang 
paggamit ng mga Tagalog sa salitang Bathala na mula sa Sanskrit na bhattara at kalma na 
mula naman diumano sa kdrman. Samantala, ang pangadyi na isa sa mga dalangin 
(prayer) ng mga Tagalog ay mula raw sa salitang hajji ng mga Turko na nanggaling naman 
sa katagang Arabe na hajj o ang paglalakbay ng mga Muslim patungong Mecca bilang 
bahagi ng arkan al-Islam o Five Pillars of Islam. 


Pangalawa, sinasabi ni Potet na ang “Bathalism” ay pinangungunahan ng mga katalunan 
na kanyang isinasalin bilang “priestess.” Bagama't mayroong mga lalake na nagsisilbing 
mga katalunan na tinatawag na mga bayugin, kadalasang babae ang gumaganap sa 
posisyong ito (Salazar 1999, 3). Sa tulong nila, nagagawang maipahatid ng mga tao ang 
kanilang mga mensahe at kahilingan sa mga anito. Bukod pa rito, sila rin ang 
nangunguna sa mga ritwal at seremonya na may iba't iba ring gamit. Ilan sa mga ito ay 
upang mapagaling ang maysakit, upang hilingin ang tagumpay ng isang gawain tulad ng 
paglalakbay at pagtatanim, at upang ipagdiwang ang mahahalagang yugto sa buhay ng 
tao. 

Kadalasang bahagi ng mga ritwal at seremonyang ito ang pag-aalay ng buhay, partikular 
na ng mga hayop tulad ng baboy at manok na tinatawag na bungoy. Maaari ring ialay ang 
kanin (cooked rice), bungang-kahoy (fruit), basi (sugar cane wine), tuba (palm wine), at 
iba pa. Maririnig din sa mga seremonya at ritwal ng mga Tagalog ang mga tugtog (music) 
tulad ng mga dalit at pilaylay, at mga dasal na tinatawag na mga bukong at mantala 
(incantation). Ayon pa sa mga naitala ni Pedro Chirino, habang sumasayaw sa saliw ng 
mga tugtog na ito ang mga catalonan o babailan sa Kabisayaan, pinapasok ng mga anito 
ang kanilang mga katawan hanggang sa sila ay mawalan ng malay. Sa kanilang 
pagkagising, magagawa na nilang maihayag ang nais ipabatid ng mga anito (Chirino 1604, 
301). Ang pagpasok na ito na isinasalin ni Potet bilang “possession” ay tinatawag na 
dating o kasi. Ang salitang kasi ay isa sa mga elemento ng sinaunang paniniwala ng mga 
Tagalog na kalaunan ay nakita rin sa paniniwala ng mga Katoliko sa Pilipinas. Ayon sa 
naitala ni Juan Jose de Noceda at Pedro de San Lucar, mababasa ang pangungusap na 
“Ang Diyos Espiritt Santo ang kumasi sa kaluluwa ninyo” na isinasalin ni Potet bilang 
“May God, the Holy Spirit enter your souls.” Naririyan din ang naitala ni Pedro de San 
Buenaventura na “Kinasihan siya nang Diyos” na sa Ingles ay “God took possession of 
him.” 


Mababasa rin sa akda ni Potet ang ilang salita na tumutukoy naman sa iba't ibang uri ng 
mga seremonya ng mga Tagalog tulad ng pandot na tumatagal ng apat na araw. Ayon kay 
William Henry Scott, ang pandot ay kadalasang ginagawa sa ilalim ng punong balete o sa 
paligid ng bahay ng isang datu (Scott 1994, 240). Naririyan din ang mga seremonya o 
pagdiriwang na tinatawag na ilin na isinasagawa ng mga mag-aararo at ang pahimis na 
para naman sa pagdiriwang ng unang huli ng mga mangingisda o mangangaso. Mababasa 
rin sa mga talahulugan ng mga Español ang mga salita tulad ng larawan, likha, at tao-tao 
na ayon kay Potet ay tumutukoy sa mga pigurang yari sa kahoy, bato, ginto, at garing 
(ivory) na kumakatawan sa mga anito ng mga Tagalog. Naririyan din ang salitang lupad 
na matatagpuan sa akda nina de Noceda at San Lucar na tumutukoy diumano sa maliliit 
na bahay malapit sa mga bukid kung saan nagtitipon ang mga tao upang sambahin ang 
kanilang mga anito. 


Samantala, kung mayroong mga tao at nilalang na tulad ng mga katalunan na nagsisilbi 
para sa ikabubuti ng nakararami, mayroon din namang ilan na kadalasan ay nagbibigay 
ng sakit o paghihirap sa kanila. Isa marahil sa mga pinakanababanggit sa mga ito ay ang 
mangkukulam na karaniwang isinasalin bilang witch sa wikang Ingles. Naririyan din ang 
mga mamamalis na may kakayanang pasakitin ang tiyan ng mga tao--isang kondisyong 
mas kilala bilang balis. Ilan pa sa mga naitala ay ang manlulumay, manghihikap, 
manggagayuma, at manggagaway. Mababasa rin ang ilang pangungusap na maaaring 
sambitin ng sinuman upang hilingin ang paghihirap ng iba. Ilan sa mga ito ay “Puksain 
kamong mag-anak” (“May your family be exterminated.”), “Kagtin ka nang buwaya!” (“May 

a crocodile bite you!”), “Minabakwit ang kamay mo!” (“May your hand become crippled!”), 
at “Matay ka!” (“May you die!”). 


Naniniwala rin ang mga Tagalog sa mga nilalang na tinatawag ni Potet na mga ghost at 
freak. Ilan sa mga nabanggit ay ang tigbalang na isang nilalang na ihinahalintulad ng 
may-akda sa isang centaur, at ang manananggal na may kakayanan namang hatiin ang 
kanyang katawan at lumipad. Ang patianak, na sa ngayon ay kadalasang inilalarawan na 
kamukha ng mga sanggol, ay nababanggit din ni Potet. Inilalarawan naman ni Scott ang 
mga patianak ng ganito: “A woman who died in childbirth and reappears as a hobgoblin, 
passing under houses calling people by name, and who ever replies, dies” (Scott 1994, 241). 
Mabilisan ding tinalakay ni Potet ang mga bayani (hero) ng mga Tagalog bagama't ang 
mga ito ay walang dudang naimpluwensyahan na ng mga Español. Kanyang binabanggit 
ang mga tulad ni Bernardo Carpio at ng Doce Pares. 


Nakapaloob din sa mga talahulugan ng mga Español ang mga salitang katumbas ng soul o 
psyche sa Ingles. Ilan sa mga ito ay ang budhi, lagyo, diwa, at luob. Ang kaluluwa 
marahil ang pinakamalapit na salin ng soul sa mga Tagalog. Ito diumano ang bahagi ng 
tao na patuloy na nabubuhay bagama't patay na ang pisikal na katawan. Ang salitang 
katutubo naman ay ginagamit upang tukuyin ang kakambal na kaluluwa na mayroon ang 
isang tao na kasabay niyang isinilang sa mundo. Nang naglaon, ayon kay Potet, ito 
diumano ay inihalintulad ng mga Katolikong misyonaryo sa konsepto nila ng guardian 
angel. Pinaniniwalaan din ng mga Tagalog na ang kaluluwa ay may kakayanang 
humiwalay sa katawan habang tulog ang isang tao. Dahil dito, iniiwasan ng mga Tagalog 
na biglaang gisingin ang isang taong nasa gitna ng pagtulog. Ayon sa naitala ni John 
Foreman, “Sleeping is, with them, a very solemn matter, they are very averse to waking any 
one, the idea being, that during sleep the soul is absent from the body, and that if slumber 
be suddenly arrested the soul might not have time to return” (Foreman 1899, 181). Ang 
kaluluwa ng isang namatay ay pinaniniwalaan ding naglalakbay patungo sa kabilang- 
buhay gamit ang isang bangka sa tulong ni Mawayan. 


HI 


Mababasa sa mga talahulugan ng mga Español ang katagang itlóg na ginagamit upang 
tukuyin o ilarawan ang isang sanggol na nabubuo at lumalaki sa sinapupunan. Sa oras ng 
panganganak, ang ama, kasama ang kanyang mga kaibigan, ay nagbabantay sa bubungan 
at sa ilalim ng kanilang bahay. Ito ay upang maiwasan ang paglapit ng masasamang 
nilalang na maaaring humadlang sa panganganak. Kapansin-pansin sa naitala ni Fedor 
Jagor noong ika-19 na dantaon sa kanyang pagbisita sa Bicol na nag-iingat rin ang mga tao 
kung may nanganganak sa kanilang pamilya. Ayon sa kanya, “Every aperture of the house 
is closed up by the husband early during travail, in order that Patianac may not break in— 

an evil spirit who brings mischief to lying-in women, and endeavours to hinder the 
birth” Jagor 1875, 158). Napansin rin ni Jean Mallat ang ganitong paniniwala. Kanyang 
binabanggit ang mga patiana bilang isang “bad genie, with pointed tongue, who attacks 
women in child-bed and prevents their delivery” (Mallat 1846, 305). Karaniwang ang ina 
ang nagbibigay ng pangalan o ngalan (name) ng kanyang bagong panganak na sanggol. 
Ayon kay Potet, kadalasan diumanong pinipili ang pangalang may kinalaman sa lugar, 
panahon, o sa mga pangyayaring naganap sa kapanganakan. Ang halimbawang 
ibinabahagi ng may-akda ay ang pangalang [log na maaaring ibigay kung ang 
kapanganakan ay naganap malapit sa ilog (river). 


Pagdating sa pagbibinata at pagdadalaga, ang mga lalake ay karaniwang sumasailalim sa 
tuli o pagtutuli. Ang hindi pagtupad sa tradisyong ito ay kadalasang nagiging sanhi ng 
panunukso sa isang lalake na tinatawag sa mapanlibak na paraan bilang mga supot 
(bagged). Samantala, ang mga kababaihan naman ay sumasailaim din sa isang ritwal 
matapos ang kanilang unang dating (first menstruation). Ang proseso ay tumatagal ng 
apat na araw kung kailan ang mga babae ay inilalayo at itinatago mula sa mga tao at 
ipinipiring ang mata. Hindi rin sila pinapayagang tumapak sa lupa nang walang sapin sa 
paa. Matapos nito ay susunod naman ang dalawang araw ng pagdiriwang. 


Bago naman ang pagpapakasal, isinasagawa muna ng mga kalalakihang Tagalog ang 
bigay-kaya o ang paghahandog ng kayamanan sa pamilya ng babae na kanilang nais 
pakasalan. Naririyan din ang pasuso na ibinabahagi naman sa nag-alaga sa isang babae 
noong kanyang kabataan (wet nurse). Sa araw naman ng kasal, ang seremonya ay 
kadalasang idinadaos sa mga pala-pala na isinasalin ni Potet sa Ingles bilang wedding hall. 
Ang naturang lugar ay pinagtutulungang buuin ng mga pamilya ng mga ikakasal. Bahagi 
ng seremonya ang pagbibigay ng lalake (umaasawa o groom) sa babae (napadasawa o 
bride) ng isang personal na regalo tulad ng alahas. Makikita rin sa mga ikinakasal ang 
pagsasagawa ng talimibuhol (“tying of the knot”) at ang pagbibigay ng kayamanan ng 
pamilya ng lalake sa pamilya ng babae na tinatawag namang suhol. Ang lahat ng mga 
pangyayari sa seremonya ng kasal, hanggang sa pagdiriwang matapos nito, ay 
pinangungunahan ng mga katalunan. 


Batay sa obserbasyon ni Potet, kanyang ipinapalagay na ang pagpapakasal sa mga Tagalog 
ay ang pagsasama ng lalake at babae na nagmula sa parehong katayuan sa buhay. Ayon sa 
kanya, ang salitang kaasawa na nagmula sa asawa ay nangangahulugang look alike. Kaya 
naman naitala ang pangungusap na “Ang buwaya ay kaasawa nang bayawak.” Bukod sa 
nabanggit, kanya ring pinaniniwalaang ang pagpapakasal ay upang bigyan ng asawa ang 
isang babae at hindi bigyan ng asawa ang isang lalake. Sa madaling sabi, ayon sa kanya, 
ang pamayanang Tagalog ay inaayos batay at para sa kababaihan. Batay pa rin sa mga 
salitang nakalap ni Potet, lumalabas na kapwa nagkaroon ng higit sa isang asawa ang mga 
babae (polyandry) at ang mga lalake (polygamy). Ang salitang salak naman diumano ang 

nagpapatunay na maaaring maghiwalay ang mag-asawang Tagalog. Sa katunayan, ayon 
kay Diego Aduarte, ang paghihiwalay ng mga mag-asawa sa pamayanang Tagalog ay 
lubhang talamak at halos lahat ng mga indibidwal na minsan nang nagpakasal ay 
nakikipaghiwalay rin sa kalaunan. Dagdag pa rito, ayon kay Potet, wala diumanong duda 
na nagkaroon ng pagsasama (union) ang dalawang Tagalog na pareho ng kasarian. Ito ay 
kanyang binabanggit sa bahaging may pamagat na Homosexual Union. Ito raw ay 
pinatutunayan ng pagkakaroon nila ng mga bayugin o transvestite priest. Isa pang 
patunay na kanyang ibinabahagi ay ang isang pangungusap mula kay Domingo de Salazar 
na nagsabing, “We married men, or two single men who make one whole tribute.” 
Mababasa sa pag-aaral na isinagawa ni Mary Dorothy Jose at Atoy Navarro ang ilan sa 
mga punang ibinigay ng mga Espanol patungkol sa pagpapakasal ng mga Tagalog. Isa sa 
kanilang napansin ang pagpapakasal ng mga bayugin sa mga kapwa nito lalake. Ayon sa 
kanilang pagsisipi at pagsasalin ng isang bahagi ng Boxer Codex, mababasa ang 
paglalarawan sa mga bayog o bayoguin nang ganito: “Kadalasan silang nagdadamit-babae, 
umaastang parang babae at kung hindi mo sila kilala ay mapagkakamalan mo silang 
babae. Halos lahat ay walang kakayanang makipagtalik, kaya nagpapakasal sila sa kapwa 
lalaki at nagsisiping tulad ng mag-asawa at mayroon silang kaalamang karnal” (Jose at 
Navarro 2004, 72). Sumusuporta ang siping ito sa ideya ni Potet patungkol sa pagsasama 
ng mga Tagalog na pareho ang kasarian. 


Ibinabahagi rin ni Potet ang mga katawagan para sa iba't ibang miyembro ng pamilya at 
angkan (extended family) tulad ng biyanan (parents-in-law), manugang (child-in-law), 
bayaw (brother-in-law), bilas (indirect brother or sister-in-law), anak (child), anak sa labas 
(illegitimate child), bugtong (only child), anak-tilik (step sibling), amain (uncle), mama 
(uncle younger than one's father), pamangkin (niece o nephew), at kapatid (sibling). 
Mababasa rin ang mga interesanteng katawagang tumutukoy sa iba't ibang henerasyon sa 
loob ng isang pamilya. Naririyan ang mga katawagang tulad ng apong tutuo (“true” 
grand-child), apo sa tagiliran (great grand-child), apo sa sinapupunan, apo sa tuhod, apo 
sa talampakan, at apo sa sakong. Matatagpuan din sa mga talahulugan ng mga Espanol 
ang salitang inaanak na ang literal na ibig sabihin ay gawing anak (being made a child). 
Gayumpaman, ginagamit ito para sa mga batang inampon o adopted child. Makikita na 
ang salitang ito ay gagamitin din ng Simbahan kung saan ang magiging katumbas na nito 
sa Ingles ay god child. 


Para naman ipagluksa ang pagkamatay, ang mga Tagalog ay karaniwang nagsusuot ng 
itim na damit, kaiba mula sa mga Bisaya na karaniwang nagsusuot ng puti. Dagdag pa ni 
Potet, hindi gumagawa ng anumang ingay ang mga Tagalog sa panahong ito, bukod pa sa 
hindi pagkain ng laman at hindi pag-inom ng alak. Iniiwasan din nilang gamitin ang mga 
bagay na ginamit ng pumanaw at pumunta sa mga lugar na kadalasang tinutungo o 
pinamamalagian nito. Pagdating sa burol, makikita ang pamilya at mga kaibigan na 
nagluluksa kasama ang isang grupo ng mga indibidwal na binabayaran upang umiyak. 

Ang mga ito rin ang sumasambit ng saliw at talunga (lament) samantalang ang 
pananambitan ang siyang nagpapahayag ng sambit o sambitan (dirge). Matapos ang 
libing, bibilang ng apat na araw bago tuluyang matapos ang panahon ng pagluluksa. Ito 
ay pormal na magtatapos sa pagsasagawa ng isang seremonyang tinatawag na wakas. Ang 
pagluluksa para sa mga namumuno ay maaaring tumagal ng mas mahaba pa sa apat na 
araw. Ang naiwang ari-arian na tinatawag na kamanahan ng pumanaw ay pinaghahatian 
batay sa kanyang bilin (last will). 


IV 


Sa pagtalakay naman ni Potet sa kaayusang pulitikal (political organization) ng mga 
Tagalog, kanyang binabanggit ang dalawang katagang ginagamit upang tukuyin ang 
kanilang mga pinuno, ang ladya (raja) at laka. Agad na maaala mula sa mga ito ang 
dalawa sa mga pinunong dinatnan ng mga Español sa Maynila noong 1571 na sina Raja 
Matanda at Lakan Dula. Ang mga ito ang nangangasiwa sa mga pamayanan na nakilala 
bilang mga balangay o barangay. Kasama ang kanilang mga kamag-anak, ang mga 
pinunong nabanggit ang bumubuo sa unang uring panlipunan (social class) ng mga 
Tagalog. Bagama't walang pangalan sa pagtalakay ni Potet, ang uring ito ay tinatawag ng 
ibang historyador bilang maginoo (Scott 1994, 219). Sumusunod sa kanila ay ang mga 
taong malalaya (freemen) na tinatawag namang mga mahadlika at ang panghuli ay ang 
uring tagasilbi o katuwang na tinatawag namang mga alipin (slave). Ang mga alipin sa 
mga pamayanang Tagalog ay maaari pang hatiin sa apat na magkakaibang uri. Una ay 
ang mga aliping namamahay o yaong may mga sariling pagmamay-ari tulad ng bahay at 
kayamanan. Maaari rin silang magkaroon ng mga alipin na tinatawag namang mga 
bulisik. Samantala, ang aliping sagigilid, ang pangatlong uri, ay ang mga aliping walang 
ari-arian at umaasa lamang sa kanilang mga amo. Gayumpaman, tulad ng mga 
namamahay, maaari rin silang magkaroon ng sariling mga alipin na tinatawag namang 
mga bulislis. Bahagi rin ng paghahating ito sa lipunan ang mga timawa na ayon kay Potet 
ay ang mga napalayang alipin (freed slaves). Gayumpaman, batay sa mga nauna nang 
pag-aaral, ang timawa ay karaniwang naririnig sa pagtalakay ng paghahating panlipunan 
ng mga Bisaya. Ang timawa, sa katunayan, ay ang malalayang tao na katumbas din ng 
maharlika ng mga Katagalugan. Isinasaad ni Nancy Kimuell-Gabriel (2012, 85) na sa mga 
timawa nanggagaling ang mga importante at espesiyalisadong serbisyo sa pamayanan 
tulad ng pagiging mandirigma, mangangalakal, magsasaka, panday, manghahabi, at 
mamamalayok. Maaari rin diumanong magmula sa uring ito ang mga babaylan o 
katalonan at ang mga guro o paratabgaw. Dala ng pagiging mga mandirigmang 
umaalalay sa datu, kadalasang nababahagian ng yaman ang mga timawa. Kaya naman, 
kung ihahambing sa mga alipin, wala silang mga pagkakautang na siyang pinag-uugatan 
ng kanilang pagiging malaya sa lipunan. Sa pangkalahatan, dahil sa mga gampaning ito, 

sinasabi ng may-akda na may mahalagang papel ang mga timawa sa pagkabuo ng bayan 
at sa pampulitikang daloy noong araw. 


Tinatalakay rin ni Potet sa dakong ito ng kanyang akda ang mga pagbabagong hatid ng 
mga Espanol sa kaayusang pulitikal at paghahating panilipunan ng mga Tagalog. Sa halip 
na tuluyang wakasan ang kapangyarihan ng mga namumuno sa mga barangay, binigyan 
sila ng bagong katayuan bilang mga principalia o “native nobility” (Phelan 1959, 121). Isa sa 
mga gampanin na ibinigay sa kanila ay ang pagiging mga cabeza de barangay, ang mga 
pinuno ng mga barrio na isinasalin ni Potet bilang “head of borough.” Mula rin sa 
principalia nanggagaling ang mga gobernadorcillo na namumuno naman sa lebel ng mga 
pueblo (Phelan 1959, 124). Ilan pa sa mga posisyon sa pamahalaan na ipinakilala ng mga 
Espanol na binabanggit ni Potet ay ang fiscal (parish police officer), directorcillo (petty 
director), at tanor (barangay police office). 


Nagkaroon din si Potet ng pagtalakay patungkol sa ilang pang-araw-araw na gawi at 
pamumuhay ng mga Tagalog. Kanyang binabanggit na noon pa man ay makikita na ang 
pangunahing kinakain ng mga ito ay ang kanin na kadalasang sinasamahan ng ulam 
(cooked dish) tulad ng isda at gulay. Mababasa rin sa bahaging ito ang mga salita tulad ng 
papak, o ang pagkain ng ulam nang hindi sinasamahan ng kanin, kalan (earthen stove), 
kawali (skillet), at kilaw o ang maliliit na hiwa ng isda o laman (flesh) na kinakain nang 
hilaw at isinasawsaw sa suka at bawang. Ang huling nabanggit ay ihinahalintulad ni Potet 
sa “sashimi” o “sliced fish” ng mga Hapon at sa gawi ng mga naninirahan sa French 
Polynesia. Kadalasan namang ihinahain ang baboy sa mga pagdiriwang kasama ang iba't 
ibang natatanging pagkain tulad ng bukhayo, kalamay, at madhuya. Tulad din sa 
kasalukuyan, inumin ang pangkalahatang tawag sa mga bagay na iniinom ng mga 
Tagalog. Samantala, alak naman para sa mga inuming nakalalasing (alcholohic beverage). 
Ayon kay Potet, may kabuuang 32 salita ang kanyang nakita na patungkol sa mga alak. 
Ang ilan ay tumutukoy sa iba't ibang uri nito tulad ng pangasi na ginagawa mula sa kanin, 
basi na mula sa tubo, at tuba at lambanog na kapwa nagmumula naman sa niyog. 


Isa pang mahalagang bahagi ng pang-araw-araw na pamumuhay ng mga Tagalog ay ang 
pagnguya ng mga nganga o buyo (betel quid) na isang tradisyong makikita hindi lamang 
sa kapuluan ng Pilipinas kundi pati na rin sa iba't ibang bahagi ng Timog Silangang Asya. 
Ihinahanda ito sa pamamagitan ng pagbalot sa mga hiniwang bunga ng puno ng luyos 
(areca catechu), kasama ang apog (quicklime) mula sa pinulbos na mga kabibi, sa dahon 
ng itmo (Piper betle). Ang pag-aalay nito sa mga anito ay binabanggit ni Juan de Plasencia 
na siya ring naglawan sa buyo bilang “a small fruit wrapped in a leaf with some lime” 
(Plasencia 1589, 180). Batay kay Scott (1994, 49), ang pagbibigay ng bahagyang nanguyang 
nganga o upa ay pagpapahayag ng paghanga sa isang tao. Ayon naman kay Potet, ang 
pagtanggap ng nganga ay nangangahulugan ng pagtitiwala sa tagapagbigay sapagkat ito 
ay maaaring lagyan ng lason o kaya naman ay gamitin upang kulamin ang isang tao. Sa 

paghahambing ng mga epiko sa Pilipinas, sinasabi ni Lars Raymund Ubaldo (20n, 156) na 
makikita ring ginagamit ang nganga sa mga kasunduang pangkapayapaan ng mga nag- 
aalitang pangkat. Dagdag pa niya, masasabing bahagi rin ang nganga ng buhay ng mga 
mandirigma o mga bayani sapagkat dito sila kumukuha ng karagdagang lakas matapos 
ang mahabang pakikipaglaban. Sa kanilang pag-uwi, pinasasalubungan sila ng nganga na 
karaniwang ihinahanda ng mga binukut. Kaya naman, ang nganga ay malimit ding 
nagsisilbing daan upang maging malapit ang mga bayani at mga binukut. Ang nganga, 
bukod pa sa mga nabanggit na, ay ginagamit rin sa panggagamot at sa pagdurugtong ng 
buhay. Kung ito naman ay ihinanda ng isang indibidwal na may masamang pag-uugali, 
maaari naman itong magdulot ng karamdaman o kamatayan. 


Pinatutunayan ng mahigit na 30 salitang nakalap ni Potet patungkol sa nganga at sa 
pagnguya nito ang pagiging mahalaga at sentral nito sa buhay ng mga Tagalog. Sa 
katunayan, bagama't lumipas na ang napakahabang panahon, patuloy na tinangkilik ng 
mga Tagalog noong ika-19 na dantaon ang pagnguya ng nganga. Masasalamin ito sa 
patuloy na pagkakaroon ng mga magbubuyo o buyera sa Maynila noong naturang 
panahon (Camagay 1995, 29). 


Pagdating naman sa kalinisan at sa pangangatawan, isa sa mga napansin ng mga Espanol 
patungkol sa mga Tagalog at sa mga tao sa iba pang bahagi ng kapuluan ay ang dalas ng 
kanilang pagligo. Hanggang sa ika-19 na dantaon, noong patuloy ang pagdami ng mga 
banyagang dumarating sa Pilipinas, ang ganitong gawi ay patuloy na namalas. Ayon nga 
kay Jagor (1875, 154), ang mga katutubo diumano ay naliligo nang maraming beses sa loob 
ng isang araw at pagdating sa kalinisan ay dinadaig ang nakararaming mga Europeo. 
Tinatalakay rin ni Potet ang paglalagay ng kulay at palamuti ng mga Tagalog sa kanilang 
mga ngipin. Kadalasan, gumagamit sila ng katas mula sa halamang tinatawag na kulanta 
upang kulayan ng itim ang kanilang mga ngipin. Bukod pa ito sa pagnguya ng nganga. 
Samantala, ang iba naman ay naglalagay ng ginto sa kanilang mga ngipin na tinatawag na 
pagpupusal. Ito ay isang gawing nakita rin ng hukbo ni Ferdinand Magellan sa Limasawa 
(Pigafetta 1524, 75). Ayon pa sa may-akda, lubos ding iniingatan ng mga Tagalog ang 
kanilang mga buhok. Ito ay sa pamamagitan ng paghuhugas nito gamit ang “shampoo” na 
nagmumula sa punong Entada phaseoloides. Marahil ang tinutukoy ni Potet sa paggamit 
ng salitang “shampoo” ay ang gugo. Kadalasan din nilang pinababango ang kanilang mga 
buhok sa pamamagitan ng tanlad (lemon grass) at iba pang bulaklak. Naidokumento rin 
ng mga Español sa kanilang mga talahulugan ang mga salitang tumutukoy sa paraan ng 
panggagamot ng mga Tagalog tulad ng dilos (massaging) at ang pagpapahid ng katas ng 
puno ng puwas (Harpullia arborea B.) upang makaiwas sa mga linta. 


Upang bihisan ang kanilang mga katawan, kadalasang gumagamit ang mga kalalakihang 
Tagalog ng bahag na inilalagay sa pagitan ng dalawang binti o kaya naman ay salawal o 
balabal na isinasalin ni Potet bilang “short pantaloons.” Ang kanilang pantaas ay 

tinatawag na panapin o supitin. Makikita rin sa mga Tagalog ang mga putong na 
isinusuot sa ulo at inilalarawan ni Potet na kahawig ng turban. Samantala, tapis naman 
ang pangunahing ginagamit ng mga kababaihan na ibinabalot sa kanilang mga baywang. 
Nagsusuot sila ng kandong (skirt), takdang (shorts), alampay (scarf), uwi (shirt), at iba 
pang pananamit. Ang baro ay isinasalin ni Potet bilang “shirt” kung para sa lalake at 
“dress” naman kung para sa babae. Ang dalawang uri ng mga baro na ito ay nagkakaiba sa 
haba. Naglalakad naman ang mga Tagalog nang nakayapak (barefoot) o kaya naman ay 
gamit ang isang uri ng sapin sa paa na yari sa kahoy na tinatawag na pantukos. 
Samantala, ang mayayaman ay kadalasan ding nagsusuot ng mga hiyas o alahas na gawa 
sa ginto. Ang Boxer Codex (1595) na ngayon ay matatagpuan sa Lilly Library ng Indiana 
University ay naglalaman ng mga larawan ng mga katutubong dinatnan ng mga Español 
sa Pilipinas, kabilang na ang mga Tagalog. Ito rin diumano, ayon kay Potet, ang kaisa- 
isang dokumento na nagpapakita sa mga katutubo nang may kulay. 


Kung hahanapin naman ang katagang kulay mula sa talahulugan ni de San Buenaventura, 
mapapansin na ito ay hindi nakatala. Sa kabilang banda, ito naman ay nangangahulugang 
guhit ng iba't ibang kulay (“stripes of different colors”) sa gawa nila de Noceda at San 
Lucar. Sa naturang talahulugan din matatagpuan ang salitang pula na may iba't ibang 
gamit. Bukod sa pagiging isang uri ng kulay (red), lumalabas na ang salitang pagkapula 
ang katumbas ng Ingles na “color.” Ito ay kung pagbabatayan ang mga pangugusap na 
“Ano'ng pagkapula nito?” (“What color is this?”), “Maitim kayang pagkapula?” (“Is it 
therefore black?”), “Dikit ayaa'ng pagkapula nito!” (“What a splendid color this is!”), at 
“Masama pala'ng pagkapula nito! ( “Why, its color is wrong!”). Dagdag pa sa pula, naitala 
rin ng mga Español ang iba pang salitang may kinalaman o tumutukoy sa kulay na noon 
pa ma'y ginagamit na ng mga Tagalog. Ilan sa mga halimbawa ay ang iba't ibang uri 
(shade) ng kulay na asul o asol (blue) tulad ng bughaw (light blue), ginulay (medium blue), 
at tayom (indigo blue). Dagdag pa sa mga ito ang dilaw at kalas na kapwa tumutukoy sa 
kulay na yellow, haluntiyang (green), talab (brown), puti (white), at itim (black). 


May bahagi rin ang aklat kung saan ibinabahagi ni Potet ang sinaunang sistema ng 
pagsusulat ng mga Tagalog na nakilala bilang baybayin. Isa sa mga aklat ng mga Espanol 
na naglalaman ng baybayin ay ang Doctrina Christiana na unang inilimbag 1593. Huli 
namang tinalakay ni Potet ang pamamaraan ng mga Tagalog pagdating sa pagpapanahon. 
Kanyang sinasabing bagama't mayroon silang mga kataga tulad ng panahon (time), 
buwan (moon o month), at araw (sun o day), walang naisulat ang mga Español patungkol 
sa kanilang kalendaryo. Gayumpaman, kaugnay nito, mababasa sa pag-aaral ni Dante L. 
Ambrosio na itinataya ng mga Tagalog ang paglipas ng panahon batay sa pagbabago ng 
posisyon ng araw (sun) sa langit. Sa katunayan, sila ay may mahigit na 20 paghahati o 
bahagi ng isang araw na ngayon ay katumbas na ng 24 na oras (Ambrosio 2010, 87). 
Dagdag pa rito, ginagamit rin ng mga Tagalog ang nagbago-bagong anyo ng buwan 
(moon) upang sukatin naman ang mas mahaba-habang panahon. Ang bilang ng 

kaukulang tawag ng mga Tagalog sa iba't ibang anyo ng buwan ay may kabuuang 13 
(Ambrosio 2010, uo). Kapwa nagsisilbing mga pananda ang mga katawagan o 
paghahating ito kung kailan gagawin ng mga Tagalog ang mahahalagang gawain. 


Nagtatapos ang pagtalakay ni Potet sa isang maikling konklusyon. Ayon sa kanyang 
pananaw, makikita ang pagkakaiba ng herarkiya sa pagitan ng kaayusang pulitikal at 
relihiyon ng mga Tagalog. Habang may isang pinakamataas na diyos o deity ang mga 
Tagalog, wala naman silang mga hari o emperador. Marahil, dagdag ni Potet, tinitingnan 
ng mga Tagalog ang kanilang mga sarili na pantay sa bawat isa at tanging si Bathala 
lamang ang nasa tuktok. Maaari rin diumanong tinitingnan nila ang pagkamatay bilang 
pag-angat patungo sa isang mas mataas na katayuan. 


V 


Sa pagbabasa ng aklat na ito, madarama ang pagiging dalubhasa ng may-akda sa wikang 
Tagalog. Bukod sa palagiang pagbabahagi ng sariling kaalaman pagdating sa etimolohiya 
ng mga salita sa naturang wika, makikita rin ang lalim ng kanyang karunungan at 
pagkakaintindi sa Tagalog sa pamamagitan ng dami ng mga salitang kanyang sinuri na 
marami sa ngayon ay hindi na ginagamit o naririnig. Lubhang makatutulong sa mga 
mag-aaral ang ginawang pagkalap, pagtala, at pagsalin ni Potet sa napakaraming salitang 
ito. Kamangha-mangha rin ang ginagawang pagbabahagi ng may-akda sa kanyang 
kaalaman patungkol sa iba pang wika tulad ng Arabe, Hapon, at Tsino, at sa pagsusulat 
ng mga ito. Dahil mga salita ang tinatalakay ni Potet sa kanyang akda, kadalasan niyang 
hinihimay ang mga ito upang lubusang maintindihan. Kaya naman lumilitaw sa kanyang 
akda ang mga konsepto tulad ng infix, doublet, at periphrasis. Tiyak na makatutulong ang 
paunang kaalaman sa linggwistika upang lubos na maintindihan at mapahalagahan ang 
pag-aaral na ito ng may-akda. Dagdag pa sa mga ito, marahil, mas mainam kung 
maisasalin ang akda sa wikang Filipino upang higit na maunawan ng mga mambabasa sa 
Pilipinas at upang makapagbukas ng mas malawak pang talastasan. 


Sa pamamagitan ng pagbabalik sa mga sinaunang talahulugan ng mga Español at 
pagsusuri sa mga salitang nilalaman nito, matagumpay na nakapagbigay si Potet ng isang 
malinaw na paglalarawan patungkol sa mga paniniwala, mga gawi, at kalinangan ng mga 
Tagalog. Tunay na naging matingkad ang mga paglalarawang ito dahil hitik na hitik sa 
impormasyon at detalye ang nabuong naratibo. Bagama’t maaaring hindi sumang-ayon 
ang iba sa ilang interpretasyon ni Potet, hindi maikakailang tunay na kapaki-pakinabang 
ang aklat dahil sa dami ng datos na ibinabahagi ng may-akda. Masasalamin sa aklat na 
ito di lamang ang pagkakakilanlan ng mga Tagalog kundi pati na rin ang napakaraming 
mga bagay sa kanilang mga gawi at paniniwala na hanggang sa ngayon ay makikita pa rin. 
Pinatutunayan din ng aklat ni Potet na ang pagtingin sa wika at sa pag-unlad nito ay isang 

mabisang pamamaraan upang magbalik-tanaw sa ating kasaysayan at upang mas makilala 
ang kultura ng isang grupo ng tao. 

